**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.05.2022, ora 08.00 – 13.05.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.05.2022, ora 07.00**

**RÂURI**

**Debitele au fost, în general, în scădere**, exceptând râurile din bazinele hidrografice: Vedea, Bârlad, Jijia, bazinele mijlocii și inferioare ale Jiului, Argeșului, Ialomiței, bazinul inferior al Oltului, cursul mijlociu și inferior al Prutului și cele din Dobrogea, unde au fost relativ staționare.

Pe cursurile inferioare ale Someșului, Mureșului, Begăi și Timișului debitele au fost în creștere ca urmare a propagării.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe râurile din bazinele hidrografice: Vișeu, Someș (cu excepția Lăpușului), Crișul Repede, bazinele superioare ale Izei, cursul superior al Bistriţei şi mai mici (sub 30% din normalele lunare) pe râurile din bazinele hidrografice: Crasna, Cerna, Râmnicu Sărat, Bârlad, Jijia și cursul Tazlăului.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi, în general, relativ staționare**, exceptând râurile din bazinele hidrografice: Vişeu, Iza, Tur, Someş, Crişuri, Mureş, Bega, Timiş, Bârzava, Caraş, Nera, Cerna, unde vor fi în general în scădere.

Sunt posibile scurgeri importante pe versanți, torenți, pâraie, viituri rapide, precum şi creşteri de niveluri şi debite pe unele râuri din zonele de deal și munte, cu o probabilitate pe râurile din jumătatea de nord a țării, ca urmare a precipitațiilor sub formă de aversă prognozate, izolat mai însemnate cantitativ.

**DUNĂRE**

**Debitul la intrarea în ţară** (secţiunea Baziaş) în intervalul 12-13.05.2022 **a fost** **staționar, având valoarea de 4500 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **staționar (4500 m3/s).**

În aval de Porțile de Fier debitele vor fi în scădere, exceptând stația hidrometrică Gruia, unde vor fi staționare.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zavoiul Orbului 24.0 mc/s;

-r. Dâmbovița: ac. Văcărești: 20 mc/s;

-CA2: 2.0 mc/s;

-Deriv. Mircea Vodă: 1 mc/s.

**A.B.A. Crişuri**

Debitul râului Barcău în secţiunea Nuşfalău este 0.79 mc/s.

Debitul râului Crişul Alb în secţiunea Crişcior este 2.94 mc/s.

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricţiilor.

**2.** **Situaţia meteorologică în intervalul 12.05.2022, ora 08.00 –13.05.2022, ora 06.00**

**În ţară,** vremea a fost predominant frumoasă și a continuat să se încălzească, devenind deosebit de caldă în cea mai mare parte a teritoriului, izolat călduroasă în orele amiezii în Câmpia Română. Cerul a fost mai mult senin, iar vântul a suflat slab și moderat, cu ușoare intensificări în zona montană înaltă a Carpaților Orientali. Mai era strat de zăpadă pe alocuri la altitudini foarte mari la munte și măsura aseară la ora 21 -pe platformele staţiilor meteo- până la 172 cm în Masivul Bucegi, la peste 2400 m. Temperaturile maxime s-au încadrat între 20 de grade la Mangalia și 31 de grade la Băile Herculane, Calafat, Zimnicea, Botoșani și Focșani. La ora 6.00, erau valori termice cuprinse între 4 grade la Miercurea Ciuc și 20 de grade la Șiria(în județul Arad).

**La Bucureşti,** vremea s-a menținut frumoasă și continuat să se încălzească, devenind deosebit de caldă pentru această perioadă. Cerul a fost senin, iar vântul a suflat slab până la moderat. Temperatura maximă a fost de 29 de grade la Afumați și Băneasa și 30 de grade la Filaret; la ora 6.00 erau 9 grade la Băneasa, 12 grade la Afumați și 14 grade la Filaret.

**3. Prognoza meteorologică în intervalul 13.05.2022, ora 08.00–14.05.2022, ora 8.00**

**În ţară,** vremea va fi deosebit de caldă, călduroasă după-amiaza în special în regiunile sudice, astfel că temperaturile maxime se vor încadra între 22...23 de grade în nordul țării și pe litoral și 33 de grade izolat în Câmpia Română. Începând din orele după-amiezii în jumătatea nordică a teritoriului și în zonele de munte instabilitatea atmosferică va fi temporar accentuată și se va manifesta prin înnorări, frecvente descărcări electrice, local averse torențiale, însoțite de intensificări ale vântului și izolat căderi de grindină și vijelii. Pe arii restrânse cantitățile de apă vor depăși 20...25 l/mp. În restul țării cerul va fi variabil, mai mult senin ziua, iar fenomene specifice instabilității atmosferice vor fi pe arii restrânse noaptea. Temperaturile minime vor fi cuprinse între 7 și 17 grade. Spre sfârșitul intervalului, izolat va fi ceață.

**La Bucureşti,** vremea va fi călduroasă, cu o maximă a temperaturii aerului de 32...33 de grade. Cerul va fi mai mult senin, exceptând a doua parte a nopții, când vor fi înnorări și posibile ploi slabe de scurtă durată. Vântul va sufla slab până la moderat. Temperatura minimă va fi de 14...16 grade.

**4. Buletin nivometeorologic pentru perioada 12.05.2022, ora 21.00 - 16.05.2022, ora 21.00** (la altitudini mai mari de 2000 m)

**Evoluția vremii în intervalul 09-12.05.2022**

Vremea s-a încălzit treptat și a fost instabilă în cursul zilelor de 10 și 11 mai, când cerul a prezentat înnorări temporare și când local s-au semnalat averse de ploaie, însoțite de descărcări electrice, intensificări ale vântului și trecător s-au semnalat precipitații mixte pe crestele din Meridionali. Pe arii restrânse cantitățile de apă au depășit 15 l/mp. Stratul de zăpadă s-a topit accelerat, cu până la 51 cm pe platforma stației meteorologice Bâlea-Lac și cu 46 de cm în platforma stației meteorologice de la Călimani și se menține în special în zona montană înaltă, de peste 2000 m. Sub 2000 m mai este prezent doar pe scocuri, în zonele umbrite și în nordul Carpaților Orientali. Pe creste mai sunt prezente cornișe, din care unele care s-au rupt, provocând avalanșe de topire de suprafață. Au fost observate mai multe curgeri și avalanșe de topire în Făgăraș și Bucegi, la altitudini de 2000-2400 m.

**Grosimea stratului de zăpadă în 12.05.2022, ora 15:00:**

**Carpaţii Meridionali:** 172 cm la Vf. Omu, 110 cm la Bâlea-Lac, 64 cm Vf. Țarcu;

**Carpaţii Orientali:** 51 cm la Vf. Călimani, 12 cm la Ceahlău-Toaca, petice la Vârful Iezer;

**Carpaţii Occidentali:** -

**Prognoza vremii în intervalul 12.05.2022, ora 21:00 - 16.05.2022, ora 21:00:**

Vremea va deveni instabilă în cursul după-amiezelor și serilor. Cerul va fi variabil, temporar noros. Local și temporar se vor semnala averse, descărcări electrice și intensificări ale vântului, îndeosebi pe parcursul zilei. Ploile vor avea izolat și caracter torențial pentru scurt timp, iar cantitățile de apă vor depăși pe arii restrânse 20...25 l/mp și vor fi condiții de grindină. Trecător se va semnala ceață pe creste și pe văi.

**Temperaturi prognozate în intervalul 12.05.2022, ora 21:00-16.05.2022, ora 21:00:**

**Peste 1800 m:** temperaturi minime: 2…8 grade; temperaturi maxime: 6..15 grade;

**Sub 1800 m:** temperaturi minime: 7…14 grade; temperaturi maxime: 13..21 grade;

(cu cele mai ridicate valori în prima parte a intervalului, în scădere ușoară de la o zi la alta)

**Izoterma de 0 grade**: între 2800 și 3500 m vineri, în scădere treptată spre 2300-2900 m;

**Vânt la peste 2000 m**: din sector predominant vestic și nord-vestic, cu viteze temporare de 40-60 km/h.

**Evoluția stratului de zăpadă și a riscului de avalanșă**

**Munții Făgăraş și Munții Bucegi RISC MODERAT (2)**

Topirea și scăderea stratului de zăpadă va continua în mod accelerat sub influența vremii calde, a insolației și temporar a ploilor. Apa rezultată din topire va pătrunde în interior și va umezi suplimentar zăpada, formând pelicule, care vor facilita alunecarea stratului umed din partea superioară. În zonele adăpostite se mențin depozitele mai însemnate de zăpadă. Spontan se vor produce curgeri și avalanșe de topire de suprafață și se vor rupe cornișele rămase pe unele creste, în anumite cazuri putând fi antrenat și dislocat întreg stratul de zăpadă, riscul fiind mai prezent pe versanții nordici, unde stratul de zăpadă este mai consistent. Unele avalanșe de zăpadă umedă, pornite de la altitudini mari, pot coborî și sub 2000-1800 m. Riscul declanșării avalanșelor va fi **moderat (2)**.

La altitudini mai mici de 2000 m se mai găsește zăpadă doar pe scocuri și în zonele umbrite, în rest fiind topită. Pe fondul temperaturilor ridicate, al ploilor și parțial al insolației, zăpada va continua să se topească accelerat. Spontan, la altitudini spre 2000 m, se pot declanșa curgeri și avalanșe de topire de dimensiuni mici, producerea acestora fiind amplificată la supraîncărcări și pe pantele mai înclinate.

**Munții Parâng–Șureanu, Țarcu–Godeanu, Rodnei, Călimani – Bistriței – Ceahlău RISC REDUS (1)**

La altitudini de peste 2000 m zăpada va continua să se topească accelerat, iar apa rezultată va pătrunde în strat, umezindu-l suplimentar. Pe văi sau în locurile adăpostite mai sunt depozite însemnate de zăpadă. Temperaturile ridicate, insolația și temporar ploile vor umezi zăpada existentă, menținând riscul dislocării unor straturi interne din zonele cu depozite, iar în cazuri izolate și a unor straturi din profunzime, riscul fiind mai prezent pe versanții nordici, acolo unde stratul de zăpadă este mai consistent. Riscul va fi amplificat la supraîncărcări ale stratului, care pot angrena zăpada umedă și instabilă, îndeosebi din zonele cu depozite mai însemnate; se pot produce avalanşe de topire de dimensiuni în general mici - **risc redus (1)**.

Sub 2000 m zăpada este topită în cea mai mare parte și se mai întâlnește doar pe anumite văi și pante umbrite de la altitudini apropiate de 2000 m. Zăpada își va continua procesul de topire pe fondul temperaturilor pozitive, al ploilor și parțial al insolației.

|  |  |  |
| --- | --- | --- |
| ***Masive:*** | ***PESTE 2000 m*** | ***SUB 2000 m*** |
| **FĂGĂRAŞ, BUCEGI** | **RISC MODERAT (2)** | **--** |
| **PARÂNG – ȘUREANU, ȚARCU – GODEANU, RODNEI, CĂLIMANI – BISTRIȚEI - CEAHLĂU** | **RISC REDUS (1)** | **--** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș** informează că la data de 11.05.2022, la ora 11:45, s-a produs o poluare a aerului cu 3000 mc de gaze în urma coroziunii colectorului de distribuţie gaze LTS Călacea-Sânnicolau Mare -tronson 16’’-zona Parc 2 Satchinez, aparţinând operatorului Expert Petroleum. La ora 12:15 a fost izolat tronsonul avariat, iar la ora 14:15 au fost finalizate reparaţiile prin montare de șarnieră. Suprafaţa de sol afectată în timpul reparaţiilor a fost de cca 40 mp.

**I.G.S.U.** **și G.N.M.-C.J. Cluj** informează că la data de 12.05.2022, în jurul orei 12:00, a izbucnit un incendiu care a afectat 1000 mp, cuprinzând halele de producţie ale societăţii IMM Hydroest S.R.L. (producător de furtunuri hidraulice de cauciuc de înaltă presiune) de pe strada Henri Coandă, nr. 9, din municipiul Dej, jud. Cluj. Incendiul s-a manifestat cu degajare de fum negru, persistent, înecăcios, specific arderii cauciucului. Echipajele I.S.U. Cluj au intervenit pentru stingere.

**Agenţia Naţională pentru Protecţia Mediului** informează că din rezultatele analizelor efectuate în data de 11.05.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) şi ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT